### Beslutningstema

Der skal tages stilling til bevilling af kommunegaranti på 10,3 mio. kr. til udvidelse af forsyningsområdet i Toftlund med [adresse], [adresse], [adresse], Melvang og Ryttervænget.

### Historik

Projektforslag er godkendt i Kommunalbestyrelsen 26. januar 2023.

### Sagsfremstilling

[adresse] har ansøgt om kommunegaranti på 10,3 mio. kr. til hhv. byggekredit og den endelige finansiering af projektet med et fastforrentet 30 årigt lån i Kommunekredit.

Der er opnået tilsagn om tilskud ved Fjernvarmepuljen for alle fem projekter, som omhandler udbygning af forsyningsområdet i Toftlund med [adresse], [adresse], [adresse], Melvang og Ryttervænget .

Projektet understøtter den grønne opstilling og overgangen til fossilfri varmeforsyning.

Tidsplanen for opførelsen er med projektstart vinteren 2022/2023, og projektets forventede sluttidspunkt er 31/12 2027.

Tilskuddet fra Fjernvarmepuljen udgør 1,14 mio. kr. Derfor er nettoinvesteringen mindre end de 10,3 mio. kr., der søges kommunal garantistillelse for. Udbetalingen af tilskuddet sker dog først, når projekterne er afsluttet, og derfor ønskes en kommunal garantistillelse på 10,3 mio. kr. Når tilskuddet modtages, vil det blive brugt til afdrag af gælden og en tilsvarende nedskrivning af garantien.

[adresse] er bekendt med, at en kommunal garantistillelse vil medføre en betaling af en garantiprovision ud fra den specifikke risiko i projektet og Toftlund Fjernvarme som selskab.

Ansøgningen er vurderet i forhold til Tønder Kommunes administrationspraksis for lån med kommunegaranti til forsyningsselskaber. Dette betyder også, at der er indhentet ekstern kreditvurdering med henblik på fastsættelse af niveauet for den løbende garantiprovision. Med baggrund i kreditvurderingen, hvor Toftlund Fjernvarme har opnået en Failure Score på 95 og en insolvensrisiko på 0,06 %, indstilles, at den løbende garantiprovision fastsættes til en årlig minimumssats på 0,40 %. Det vil sige uændret i forhold til nuværende niveau.

### Økonomi

[adresse] har i forvejen 1 garanti med en restgæld på 33,490 mio. kr. De samlede garantier til fjernvarmeværker i Tønder Kommune udgør 265,562 mio. kr.

### Lovgrundlag

Bekendtgørelse om kommunernes låntagning og meddelelse af garantier m.v.

### Fagchefen for Økonomi og Løn indstiller,

at der ydes kommunegaranti på 10,3 mio. kr. til byggekredit, som efterfølgende konverteres til fastforrentet lån i Kommunekredit,

at der opkræves stiftelsesprovision på 1 % samt løbende garantiprovision på 0,40 % af restgælden, og

at indstillingen videresendes til Kommunalbestyrelsen.

Beslutning fra Økonomiudvalget, 17. maj 2023, pkt. 5:

Indstillingen anbefales.

### Beslutning

Indstillingen godkendt.